นายกบลจ.ชี้ญี่ปุ่นทรุดกองทุนนอกกระทบไม่มาก
นายกสมาคมบลจ.ประเมินญี่ปุ่นถล่มกระทบกองทุน FIF ไม่มาก มั่นใจญี่ปุ่นฟื้นไตรมาสสอง โอกาสลงทุน พร้อมติวเข้มคณะกก.กองทุนสำรองเลี้ยงชีพเรียนรู้ลงทุนเพิ่ม
14 มี.ค. 2554

นายกสมาคมบลจ.ประเมินญี่ปุ่นถล่มกระทบกองทุน FIF ไม่มาก มั่นใจญี่ปุ่นฟื้นไตรมาสสอง โอกาสลงทุน พร้อมติวเข้มคณะกก.กองทุนสำรองเลี้ยงชีพเรียนรู้ลงทุนเพิ่ม
นางวรวรรณ ธาราภูมิ นายกสมาคมบริษัทจัดการลงทุน กล่าวว่า เหตุแผ่นดินไหวที่ประเทศญี่ปุ่นไม่ได้ส่งผลกระทบต่อกองทุนรวมที่ไปลงทุนต่างประเทศ (FIF) มากนัก เนื่องจากมีเพียงกองทุนเดียวที่มีการลงทุนโดยตรงในตลาดหุ้นญี่ปุ่น ส่วนกองทุนอื่นๆ ที่มีนโยบายการลงทุนในตลาดหุ้นเกิดใหม่ก็มีการลงทุนในตลาดหุ้นญี่ปุ่นไม่มากคิดเป็น 10-20% ของขนาดกองทุน ซึ่งจะมากหรือน้อยนั้นขึ้นอยู่กับนโยบายของแต่ละกองทุน
“ยอมรับว่าตลาดหุ้นญี่ปุ่นที่ร่วง แรงอาจทำให้มูลค่าสินทรัพย์สุทธิต่อหน่วย (NAV) ของกองทุนที่ไปลงทุนต่างประเทศลดลงไประยะหนึ่ง แต่หลังจากที่นักลงทุนคลายกังวลสถานการณ์น่าจะกลับเข้าสู่ภาวะปกติ เช่นเดียวกับสหรัฐที่เกิดปัญหาเศรษฐกิจ พอฟื้นขึ้นก็เป็นโอกาสลงทุน ดังนั้นถ้ามองในแง่ของการลงทุนน่าจะเป็นจังหวะที่ดี เพราะได้ซื้อของในราคาที่ไม่แพง”นางวรวรรณ กล่าว
อย่างไรก็ตามช่วงแรกคงมีเงินไหลออกจากญี่ปุ่นต่อเนื่อง เพราะยังเกิดอาฟเตอร์ช็อคทำให้นักลงทุนไม่มั่นใจและเงินเหล่านี้อาจโยกไปลงทุนที่สหรัฐที่เริ่มฟื้นตัว รวมถึงตลาดหุ้นเอเชียและไทยบ้าง
นางวรวรรณ กล่าวว่า สำหรับผลกระทบจากแผ่นดินไหวในญี่ปุ่น เบื้องต้นนักวิเคราะห์ประเมินว่าจะกระทบจีดีพีประมาณ 2% และอาจทำให้จีดีพีไตรมาสแรกติดลบเป็นไตรมาสที่สอง แต่เชื่อว่าเศรษฐกิจญี่ปุ่นน่าจะเริ่มฟื้นตัวในไตรมาส 2 เนื่องจากญี่ปุ่นมีฐานการผลิตกระจายไปยังประเทศต่างๆ ขณะเดียวกันปัจจัยที่ช่วยกระตุ้นอัตราการขยายตัวทางเศรษฐกิจของญี่ปุ่น มาจากการส่งออกไม่ใช่การบริโภคในประเทศ